 NA FARHIYA HUSSEIN MWAKA wa 2017 unabakia kuwa kumbusho katika maisha ya Mumina Omar. Alikuwa mwanafunzi wa Darasa la Saba katika Kaunti ya Lamu wakati shambulio la kilipuzi lilisambaratisha ulimwengu wake, na kugharimu maisha ya wanafunzi wenzake wanne. Kulingana na Mumina, matokeo ya tukio hilo yalimuacha akiwa na majeraha ya kimwili na kihisia. Mumina anakumbuka siku ambayo yeye na wanafunzi wenzake walianza safari yao ya kawaida ya kuenda shuleni, bila kutambua mkosi uliokuwa ukiwasubiri. “Tuliposafiri katika barabara ya Mararani kuelekea ile ya Kiunga, gari letu lilikanyaga kilipuzi cha kutegwa ardhini. Mlipuko uliotokea na moto mkali uliniacha na kumbukumbu ambazo zimekataa kufutika akilini mwangu,” anasimulia Mumina. Shambulio hilo lilitekelezwa na wapiganaji wa Al-Shabaab. Wakiwa wamenaswa katika msitu wa Boni, kutengwa kwao kulichelewesha juhudi za uokoaji hadi usiku wa manane. Lakini wanafunzi wenzake wanne waliangamia. Mumina anakumbuka usiku huo kuwa wa huzuni akiwa peke yake, akipambana na maumivu na hofu kabla ya kupoteza fahamu. Hatimaye Mumina alifuatiliwa na kuokolewa siku iliyofuata mwendo wa saa tano asubuhi baada ya familia yake kufanya msako mkali. “Nilikimbizwa katika Hospitali ya Aga Khan, lakini hali yangu ilidhoofika zaidi ya wiki mbili, hivyo kupelekea kuhamishiwa katika Hospitali ya Kijabe jijini Nairobi. Cha kusikitisha ni kwamba miezi mitatu baadaye, ukubwa wa majeraha yangu ulilazimisha kukatwa mguu wangu mmoja,” Mumina anaelezea. Kupoteza mguu wake, Mumina alibainisha kuwa kulikuwa na athari kubwa na ya kudumu katika maisha yake, na kuathiri sio tu elimu yake na ndoto lakini pia kuweka mzigo mkubwa wa kifedha katika familia yake. Hata hivyo, msamaria mwema alijitokeza na kumpatia mguu wa bandia, uliomwezesha kurejea shuleni mwaka wa 2019. “Nilitatizika lakini nilifaulu kumaliza elimu yangu ya sekondari.” Alipomaliza elimu yake ya sekondari, maumivu yake ya kudumu yalimzuia kujiendeleza na kulazimika kukaa nyumbani. “Niliwasaidia wazazi wangu kwa kazi za kila siku inapohitajika. Matarajio yangu ya maisha bora ya baadaye yalibanwa na hali yangu,” Mumina anasema, akishindwa kutamka sentensi kamili bila kuangua kilio. “Ilinibidi nisikate tamaa ya maisha bora ya baadaye. Kwa dhamira isiyoyumba na nguvu isiyoweza kuvunjika, nilianza safari ya uponyaji na kujitambua,” Mumina anaeleza. Mwaka huu 2023 kupitia mpango wa Ujuzi Manyattani, Mumina alipata faraja katika sanaa ya ushonaji, mpango uliojitolea kuwawezesha vijana katika jamii ambazo hazina uwezo kwa usaidizi wa mpango wa USAID Local Works. “Ushonaji ni silaha muhimu ya kuboresha maisha yangu,” Mumina anaongeza. Leo, akiwa na umri wa miaka 21, Mumina anasimama kama kinara wa kutia moyo katika jamii yake, baada ya kufuzu kwa mafanikio na kumaliza kozi ya ushonaji. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  